Scrisoare de Motivație

De ce îmi doresc să fiu profesor?

„Arta supremă a profesorului este de a trezi bucuria exprimării creatoare și bucuria cunoașterii...” – Albert Einstein

A fi profesor este o adevărată responsabilitate. Nu putem să comparăm această profesie cu oricare alta. Și totul se datorează faptului că un cadru didactic nu lucrează cu materiale de construcții, calculatoare, vopsele, cânepă etc... El lucrează cu suflete, cu oameni, fiecare dintre ei unici și de aici crește dificultatea acestui job. Mulți cred că a fi profesor înseamnă doar a prezenta informațiile în fața elevilor, a evalua nivelul lor și de a-i ierarhiza prin note. Deși toate aceste lucruri fac parte din atribuțiile unui dascăl, eu nu le-aș include într-o definiție formală pentru acest titlu.

Profesia de cadru didactic implică, în primul rând, dedicație, deoarece este printre puținele (dacă nu singura) meserii unde dai mai mult decât poți obține, unde răsplata financiară nu este egală cu efortul depus, unde duci o luptă titanică cu tine însuți, cu sistemul, cu părinții și, uneori, cu elevii pentru a realiza ceea ce ți-ai propus, pentru a îndeplini activitatea de predare, dar nu robotic, ci uman, cu pasiune și iubire, sistematic și în profunzime. Meseria aceasta, fără doar și poate, este un job pe care nu ai voie să îl practici decât dacă ești plin de iubire, decât dacă adori să dăruiești tot ce ai doar ca să vezi cum zâmbetul luminează chipul copilului care își pune toată încrederea în tine. Toate speranțele unui copil, fie el preșcolar sau adolescent, stau în puterea de dăruire a profesorului care îl pregătește pentru viață. În calitatea ta de dascăl nu îl înveți doar matematică sau literatură, ci și cum să gândească, cum să se comporte, cum să devină un om deplin, deoarece acesta este obiectivul principal.

Din armonia acestor gânduri se naște idea că a fi profesor nu înseamnă a sta în spatele catedrei, ci printre elevi!

Dar de ce îmi doresc să devin profesor?

Ca să răspund la această întrebare, o să evoc un eveniment din viața de student, anul II universitar, care m-a făcut să realizez că această profesie este, cu adevărat, vocația mea. Pe timpul facultății, studenții de anul II sau III, care au media mai mare sau egală cu 9 la o anumită materie, pot deveni tutori; adică niște mentori, care se ocupă de predarea materiei de anul I noilor bobocei, pentru a le ușura tranziția de la liceu, la mediul academic superior. Am decis să mă înscriu și eu în cadrul acestui program, inițial pentru a-mi acoperi cota de practică din anul III, pe care orice elev trebuie să o aibă pentru a absolvi facultatea. Nu am realizat cât de profund o să mă marcheze acestă experiență și cu ce amintiri plăcute voi rămâne.

Deși, ideal, un tutore ar trebui să se ocupe de maxim 10 boboci, fiind singura care mentora materia de Arhitectură a Sistemelor de Calcul, am avut constant câte 40-50 de studenți la lecții, uneori chiar și mai mulți, mai ales în săptămânile de dinaintea examenului; deci pot spune că am trăit pe pielea mea ce înseamnă să fi un profesor, în fața unei clase, predând, făcând exerciții, dând teste și corectându-le, cu mult înainte de practica pedagogică din anul III, care, oricum, s-a desfășurat în mediu online din cauza situației pandemice. Și nu pot spune decât că acele 2 ore de tutoriat au devenit cele mai așteptate momente din toată săptămâna, când puteam să pun în practică acea viziune pe care o aveam legată de modul în care ar trebui să decurgă o lecție și să devin tipul de profesor pe care mi-aș fi dorit să îl întâlnesc mai des în timpul anilor de școală: un profesor care de-abia așteaptă să te învețe noțiuni noi și care face orice ca să se asigure că explică pas cu pas și concis ceea ce nu ai înțeles; un profesor care face glume și oferă exemple din viața reală pentru a pricepe cum se leagă informațiile între ele și care este trebuința lor în practică; un profesor care, deși are acea titulatură de mentor și poate, uneori, dă note mici, știi că este prietenul tău, că îți vrea binele și că poți să apelezi la acesta nu numai pentru explicații, dar și pentru un sfat; în fine, profesorul-om, nu stăpân, dictator, precum Ilie Moromete în romanul „Moromeții”.

Am înțeles atunci că pentru acele 2 ore pe care le aveam în fața clasei de studenți, trebuia să mă pregătesc și câte o zi întreagă, cu materiale, planificări și exerciții și să rulez scenariul didactic de nenumărate ori în cap, ca să mă asigur că volumul de informații nu este prea mare și că am timp să predau tot ce mi-am propus și, cu toate acestea, nu am regretat niciun moment, mai ales când, la urmă de tot, toți boboceii au venit să îmi prezinte notele mari pe care le-au luat în primul examen din viața lor de student, iar fața lor era brăzdată de un zâmbet triumfal. Bucuria mea a fost și mai mare când, pe parcursul următorului an, am tot primit mesaje de mulțumire pentru munca depusă, deoarece înțeleseseră materia și aceasta le era utilă pentru a pricepe concepte mai dificile din cadrul altor cursuri.

Momentul când am realizat cât de multă împlinire îmi aduce efortul pe care l-am depus pentru acești studenți, ca ei să aibă un timp mai ușor la facultatea, atunci am știut că meseria de profesor este singura alegere pe care o pot urma drept carieră.