Crezul meu Pedagogic

Inițial, când am prezentat crezul în clasă, am rostit următoarele cuvinte:

„Am încredere în copil, în copil ca individ unic, de sine stătător, cu o putere de a vedea lumea în cea mai bună versiune a ei și de a visa la lucruri ce poate vor fi; copil care este capabil de o mulțime de lucruri fascinante, dacă îi oferim o șansă să se exprime, să fie el însuși. Cred în copii, copii a căror existență nu este umbrită de teama eșecului nostru de e ne raporta la viață și la societate.”

După ce am parcurs acest curs pot spune că viziunea mea de educație este una modernistă, pedocentrică, care împrumută idei de la gânditori precum Maria Montessori sau Ellen Key, cu mult înainte să fi cunoscut aceste nume. Dar, după ce am mai stat și gândit puțin (deși continui să fiu de acord cu ce am scris anterior), m-am decis ca deviza mea să se rezume la:

„Fii om.”

Oricât de mult aș dori să cred că numai profesorii sunt cei care au putere în actul învățării, mă lovesc de idea că degeaba eu, în calitate de cadru didactic, vreau să schimb ceva, dacă nu am cu cine lucra: trebuie să existe înțelegere și bunăvoință din ambele părți. Trebuie ca fiecare jumătate din acest proces de „simbioză” să priceapă ce trebuie să aducă în această relație pentru a avea o comuniune fericită. Da, profesorul este cel care „sacrifică” mai multe, cel care are capacitatea de a ghida și de a influența, dar limitele sunt și ele firești – nici el nu poate sparge un zid de oțel.

Presupun că totul pornește de la respect: tratează pe cei din jur, așa cum ai dori să fi și tu tratat. Fă-ți ora așa cum ai fi vrut să o ai când erai mic. Explică pe înțelesul celor pe care îi ai în fața ta, nu pe înțelesul tău. Fii om. Michael Jackson spunea într-unul dintre cântecele sale: „I'm starting with the man in the mirror / I'm asking him to change his ways / And no message could've been any clearer / If they wanna make the world a better place / Take a look at yourself and then make a change”. Noi, ca pedagogi, trebuie să reflectăm valorile pe care dorim să le vedem în copiii noștri. Și, de asemenea, trebuie să intuim potențialul nemăsurat pe care elevii îl au și pe care nici nu putem să ni-l imaginăm; pentru că ei gândesc diferit și văd lucrurile într-o lumină neîntinată de preconcepțiile adulților – astfel se nasc idei noi, nu prin încorsetarea minților tinere sau prin încercarea de a-i aduce pe toți la același nivel, prin impunerea metodelor sau algoritmilor de rezolvare pe care societatea îi consideră corespunzători. Copiii trebuie lăsați să își exprime și propriile gânduri, trebuie ajutați să își dezvolte observațiile și să tragă concluziile singuri. Scopul nostru de dascăli este să ghidăm, să îi facem să descopere singuri lumea, nu să le forțăm cunoașterea pe gât, din frica unui eșec potențial.