Recomandare Carte

Montag: what if I read a book?

Everything: \*goes very wrong\*

Montag: oh no.

(„**232.78 Celsius”** explained badly by me 😊)

Dacă numele personajului nu sună cunoscut și nici referința umoristică pe care am încercat să o fac cu titlul cărții nu aprinde un beculeț în mintea cititorului, înseamnă că trebuie să mă pregătesc spiritual ca să întreprind muncă de convingere de ce „***Fahrenheit 451***”, scrisă de Ray Bradbury, ar trebui să fie o lectură nelipsită din viața noastră.

Te uiți pe Tiktok zilnic? Sau deschizi Instagramul ca să vezi ce au mai făcut prietenii tăi în vacanța din Dubai? Adormi ascultând un podcast cu căștile în urechi? Dacă răspunsul este da la oricare dintre aceste întrebări, atunci ai noroc: cartea aceasta e pentru tine, pentru că, ghici ce? Și tu ești deja un personaj al ei... mai mult sau mai puțin. Sau mai mult decât am vrea să recunoaștem.

Vorbind serios, opera lui Bradbury, scrisă în 1953, prezintă o distopie, o parabolă a unei societăţi în care valorile pe care le cunoaştem au fost răsturnate, în care statul interzice cititul şi legiferează arderea cărţilor. Dar de ce sunt arse cărțile? Bună întrebare: pentru că oamenii nu pot fi fericiți din cauza lor, cam la asta se poate rezuma răspunsul oferit de societatea fictivă a cărții. Și atunci, ce legătură au cele 3 întrebări de mai sus cu romanul acesta? Păi, în societatea aceasta, oamenii își ocupă timpul, din zori până în noapte, cu ceea ce noi am numi, în zilele noastre, internet. Evident, Bradbury nu a putut anticipa numele pe care le folosim noi, în secolul XXI, dar imaginea pe care a zugrăvit-o este impresionant de precisă.

Personajul principal al cărții este Guy Montag, care are meseria de pompier, decât că în loc să stingă focul, el îl aprinde. Puțin cam pe dos, nu? Meseria stimabilului membru al acestei societăți este aceea de a arde cărțile pe care oamenii le ascund, întrucât sunt interzise prin lege. De aici și numele de „***Fahrenheit 451***”, temperatura de ardere a hârtiei.

Dacă acest mic rezumat nu ți-a deschis apetitul pentru a cumpăra cartea, atunci voi încerca să explic „*De ce ar trebui să citesc acest roman?*”. 3 puncte cheie de reținut:

* De ce sunt cărțile interzise?
* De ce oamenii nu pot fi fericiți din cauza cărților?
* De ce nu ia lumea atitudine în fața unui asemenea abuz?

După cum am iterat mai sus, romanul este o distopie, mai bine zis, prezintă o versiune a unei posibile societăți viitoare, care, aș putea spune, s-a adeverit pe alocuri în zilele noastre. Conflictul central este idea de „*poliție a cititului*”, care „purifică” societatea de un lucru nociv: cărțile. Oamenii nu mai sunt lăsați să lectureze, sub pretextul că este spre binele lor, în timp ce societatea îi manipulează printr-o cascadă continuă de mass-media, știri false și lipsite de substanță, povești retezate în fragmente de maxim 3 minute pentru a nu pierde interesul spectatorilor, care se succed cu o viteză amețitoare. Oamenii acestui roman trăiesc, de altfel, în prezentul nostru: suntem înconjurați de internet, de videoclipuri cu pisici și căței amuzanți, de poze și clipuri ale prietenilor noștri (sau chiar ale oamenilor pe care nu îi cunoaștem în mod direct) pe diferite rețele de socializare, de ecrane imense cu diferite anunțuri și site-uri și dispozitive care ne stau dispoziție cu o simplă mișcare a degetului, toate dorind să ne înghită sub greutatea stimulilor vizuali, auditivi și emoționali. De altfel, toate aplicațiile pe care le folosim, toate reclamele pe care le vedem, totul ce ține de media este atât de bine construit pe temerile noastre de ființe sociale, pe stimulii primari pe care îi moștenim de la strămoșii noștri, încât nici nu putem conștientiza modul în care suntem manevrați. De ce Facebook, Instagram sau Snapchat creează dependență? Credeți că este doar faptul că putem să vorbim cu prietenii? Sunt de părere că acesta este factorul minimal. Dar ați remarcat cum toată lumea și câinele lor postează poze pe aceste site-uri? Oare de ce? Nu ar avea de-a face cu acel minuscul buton de „like” din colțul dreapta, jos? Cu dorința oricărei ființe umane de a fi acceptată, de a primi validare din partea semenilor ei? În acest fel, psihologia este folosită împotriva ta. Dar acesta este deja un subiect separat, care merită propria lui dezbatere. Recomand totuși filmul „[The Social Dilemma (2020)”](https://www.imdb.com/title/tt11464826/?ref_=vp_close) pentru o mai bună aprofundare cum social networking ne afectează în viața de zi cu zi (de asemenea, este o bună continuare a cărții prezentate aici).

Revenind la subiectul tratat, cum a putut autorul să aibă această capacitate, similară cu a unui oracol, în a prevede viitorul de la o distanță de aproximativ jumătate de secol? Simplu. Autorul nu e oracol, nu prezice ce se va întâmpla, ci e un satirist. Predicțiile lui se adeveresc pentru că erau deja adevărate când le-a scris. Scopul principal al societății este să distragă oamenii de la lucrurile care chiar contează. Și cum poate face asta? Hrănește populația cu ceea ce vrea să vadă, cu zgomote tari, culori vii, știri senzaționale, dar, în mod clar, lipsite de valoare, goale din toate punctele de vedere. Oamenii sunt prinși de acest amalgam de informații, manipulați atât de ușor, încât nu mai văd imaginea de ansamblu. De aceea, în carte, nu se revoltă împotriva abuzului impus de stat, de a nu citi, iar noi, în zilele noastre, nu vedem cum reportajele cu adevărat importante nu își fac apariția pe prima pagină a ziarelor, ci doar mondenitățile. Dacă ai urmărit live procesul de judecată dintre Johnny Depp și Amber Heart din primăvara lui 2022, știre absolut senzațională, care a făcut furori timp de câteva săptămâni în întreaga presă mondială, ar trebui să îți pui întrebarea ce nu se dorea să fie investigat mai atent de public. Poate procesul din cazul Jeffrey Epstein, care implica o suită de politicieni și oameni cu adevărați puternici, ce dețin afaceri de milioane de dolari și capacitatea de influența voturile în stat, toți acuzați de exploatare de minori? Cine știe? Dacă exemplele prezentului nu sunt convenabile, atunci revenim la trecut, care ar trebui să ne ghideze, tocmai pentru a nu repeta greșelile predecesorilor noștri: și chiar într-o mică operă intitulată „***Satire***”, scrisă de poetul latin Juvenal, găsim cheia de căpătâi a vechilor conducători romani – „*panem et circenses*”. Pentru cine nu cunoaște latina, fraza se traduce prin „*pâine și circ*” – împărații din Roma antică descoperiseră cu câteva mii de ani în urmă cheia „fericirii” umane: atrage bunăvoinţa poporului oferindu-i distracţie – jocuri de circ – iar la finalul acestora, hrană cât să-şi potolească foamea. Altfel spus, conducătorii Romei au observat că pot distrage atenţia mulţimii şi pot potoli eventualele nemulţumiri şi revolte cu un preţ destul de mic, iar plebea va face exact ce i se spune, fără revolte și fără bătăi de cap. Destul de ironic că oamenii nu s-au trezit la acest adevăr, ținând cont că toți sunt fani ai francizei de filme „***Jocurile Foamei***”.

Vorbind de filme, știai că „***Jocurile Foamei***” sunt inspirate dintr-o serie de cărți? Sunt curioasă câți dintre cei care au văzut filmele, au citit și materialul sursă. De ce pun întrebarea asta? Și oamenii din „***Fahrenheit 451***” se uită la filme, la videoclipuri, la emisiuni și seriale TV. Când nu sunt cărți, presupun că trebuie să îți ocupi timpul cu ceva. Dar nu e asta o problemă actuală a societății noastre: copiii care nu mai citesc și preferă să aștepte noua adaptare de la HBO? Este un lucru dovedit științific că lipsa lecturii afectează nivelul de dezvoltare al imaginației unui copil, creând astfel un individ lipsit de viziune și gândire critică sau capacitate de a analiza și forma o opinie proprie în raport cu un subiect dat. De ce este important? O să răspund la această întrebare cu o alta: cine este mai ușor de influențat – eu, care sunt la masterul de securitate cibernetică, sau bunica, care primește un mesaj că a câștigat noul iPhone 14 Pro MAX (promit că nu sunt sponsorizată de ei, dar toate înșelătoriile au acest mesaj standard 😊; prefer Android, personal) și tot ce trebuie să facă este să își introducă numărul și parola contului de la bancă? Spuneau englezii „*knowledge is power*”: e mai greu să convingi omul să facă o idioțenie, dacă acea persoană are un nivel decent de cultură. Deci acum ne putem explica de ce populația din romanul nostru este atât de ușor de controlat, iar cărțile sunt arse. Personajul nostru principal nu știe de ce trebuie să ardă cărțile și nici nu își obosește mintea cu o asemenea întrebare; știe doar că trebuie să o facă. (Își va schimba totuși părerea până la finalul operei? – asta este întrebarea) Dar ce a pornit această prohibiție? Din dorința de a face oamenii fericiți... sau cel puțin, acesta e motivul invocat de stat.

Căpitanul Beatty, superiorul eroului nostru, invocă mai multe motive pentru care cărțile sunt interzise, inclusiv faptul că acestea pot fi contradictorii, inducând discordie între oameni sau provocându-le sentimente de tristețe și melancolie. „*Technology, mass exploitation, and minority pressure carried the trick, thank God. Today, thanks to them, you can stay happy all the time, you are allowed to read comics, the good old confessions, or trade journals.*” Această declarație făcută tot de căpitan dezvăluie că, în timp ce guvernul și pompierii distrug cărțile pentru ca populația să nu citească, această practică a început pentru că oamenii erau mai interesați de alte forme de divertisment. Declarația căpitanului Beatty demonstrează că divertismentul și gratificarea instantanee sunt apreciate mult mai puternic decât cunoștințele și educația, de altfel, cum se întâmplă și în zilele noastre: doctorii sau oamenii de știință sunt plătiți salarii infime în fața jucătorilor de tenis sau de fotbal. Și oamenii sunt fericiți, sau, mai bine zis, sunt aparent fericiți, pentru că, în mod paradoxal, în această societate care pune accentul pe bunăstarea individului, există totuși sinucidere, oameni care aleg voit să își pună capăt zilelor, deși nici ei nu își pot explica de ce – pot doar să identifice că ceva lipsește. Dar oare ce? Ce este acel gol care nu poate fi umplut?

Un alt aspect interesant, vrednic de a fi adus în discuție, este idea că tehnologia, deși pare că ne unește, nu face altceva decât să ne izoleze, să ne facă să ne simțim singuri și să ne închidă în propriile case. Soția lui Montag discută zilnic cu „familia”, niște străini, pe care nici nu îi cunoaște la un nivel profund, cu excepția numelor acestora. De altfel, dorința ei de a avea televizoare pe toți cei 4 pereți din sufragerie reflectă modul în care femeia vrea să se detașeze complet de lumea reală, să trăiască exclusiv într-una fictivă, înconjurată de personajele din serialul ei preferat și să nu se mai confrunte cu golul existenței la care este supusă, pentru că nimic nu poate rivaliza cu fantezia. Din păcate, un fenomen similar ia avânt și în zilele noastre, cu precădere în Japonia, dar răspândindu-se încet și în restul lumii, fenomen cu numele de „[hikikomori](https://qz.com/789082/the-hikikomori-problem-in-japan-hundreds-of-thousands-of-young-people-are-refusing-to-leave-their-homes)”.

Ar mai fi multe de discutat și de analizat pe baza acestei opere, dar sperăm că am convins cititorul de faptul că „***Fahrenheit 451***” merită citită numai și din perspectiva problemelor parafrazate în paginile ei, ce își găsesc echivalent și în societatea zilelor noastre, stârnind astfel o dezbatere interesantă pe marginea acestui subiect.

“*What is there about fire that’s so lovely? No matter what age we are, what draws us to it?” Beatty blew out the flame and lit it again. “It’s perpetual motion; the thing man wanted to invent but never did. Or almost perpetual motion. If you let it go on, it’d burn our lifetimes out.*”

Căpitanul Beatty îi spune aceste cuvinte lui Montag, chiar înainte de a-l determina pe pompier să-și ardă propria casă. Descrierea de către Beatty a focului ca „*mișcare perpetuă*” pare să fie ceea ce interesează pe majoritatea cetățenilor din lumea lor - vizionarea constantă de mass-media, conducere rapidă, stimul continuu, fără să se oprească să se gândească. Această nevoie de agitație și distragere permanentă explică de ce, în loc să stingă incendiile pentru a preveni distrugerea, oamenii sunt mai fascinați să aprindă foc pentru a distruge cunoștințele.