Tema 3

**Iluminismul**, rezultat natural al Renașterii, a fost un curent intelectual, filosofic, ideologic și cultural din secolul al XVII-lea, promovând „*iluminarea*” individului cu scopul de a crea o societate rațională, care promova educația și abolea conceptele clerice și dogmele religioase. Iluminismul a pretins eliberarea ființei umane de sub orice formă de subjugare, întrucât individul este perceput ca fiind liber și având drepturi egale cu semenii săi.

Unul dintre cei mai bine cunoscuți, dar și controversați reprezentanți ai iluminismului a fost **Jean-Jacques Rousseau**, filosof elvețian, scriitor și compozitor, care a trăit între anii 1712 și 1778. El a fost printre cei care au inspirat activismul politic ce a dus la „Revoluția Franceză” și a marcat viziunea lui Kant despre etică.

Fără îndoială, una dintre cele mai reprezentative scrieri ale sale, care și-a lăsat amprenta asupra gândirii acelor timpuri, a fost „***Émile*** ***sau* *despre educație***” (1762), ale cărei ecouri sunt resimțite și în perioada contemporană. Ideile lui Rousseau despre învățarea prin experiment și joc creativ l-a inspirat pe reformatorul educațional Johann Pestalozzi, dar și pe educatorul german Friedrich Fröbel, influențând chiar modul de organizare a grădinițelor moderne. Accentul pus de el asupra antrenării corpului, precum și a minții, a fost precursorul maniei pentru sporturile organizate, care a marcat internatele engleze în secolul al XIX-lea, având repercursiuni chiar în programa educațională a zilelor noastre (educația fizică și restul disciplinelor) și l-a inspirat pe baronul Pierre de Coubertin să înființeze Jocurile Olimpice moderne în 1896. Observația sa conform căreia cei mici se dezvoltă printr-o serie de etape clar delimitate, fiecare cu propriile sale capacități cognitive și emoționale unice, au stat la baza teoriilor elvețianului Jean Piaget despre psihologia copilului în anii 1920.

Am putea spune despre J.J.Rousseau că este un naturalist: el se ghida după idea că natura este superioară și ar trebui să domnească orice aspect al vieții omului. Filosofia sa a apărut ca o reacție împotriva structurii sociale și politice ale acelor timpuri, scrierile sale reflectând propriile concepții care se opuneau constrângerii și cruzimii din Franța secolului al XVIII-lea: „*omul este bun, dar a fost corupt de instituțiile sociale*” („*Contractul Social*”) și „*natura a creat omul fericit și bun, dar societatea l-a deprevat și l-a făcut mizerabil*” („*Contractul Social*”), stare de opresie care începe încă din copilărie, datorită educației la care este supus elevul.

Prin romanul său, „***Émile***”, Rousseau a adus profunde contribuții atât în teoria educației, cât și în practicarea ei. El a susținut trei tendințe importante: psihologică, sociologică și științifică.

1. **Tendința Psihologică:**

Perspectiva psihologică poate fi remarcată prin diferitele idei pe care învățătorul (care nu face altceva decât să reflecte gândurile scriitorului) le aplică asupră lui Émile.

Rousseau a recunoscut diferențele individuale între copii. El a afirmat că nu există două persoane la fel, fiecare individ având propriile calități, interese, puncte tari și puncte slabe. Prin urmare, educația ar trebui să fie cât mai individualistă posibil. Astfel, învățarea centrată pe curriculum ar trebui înlocuită cu educația centrată pe copil: „*Educația ar trebui să fie planificată în funcție de dotările naturale ale copilului*”. Educatorii ar trebui să încerce să afle aceste interese și tendințe și să încurajeze dezvoltarea lor maximă.

Suplimentar, este încurajată învățarea prin rațiune, înțelegere și nu memorare. Un mentor trebuie să permită copilului libertatea de a-și forma propria judecată și să tragă concluzii pe baza propriului raționament.

De asemenea, gânditorul a subliniat importanța etapelor de dezvoltare ale individului. Educația, potrivit lui Rousseau, ar trebui să fie planificată în funcție de stadiile de dezvoltare ale unei persoane, care sunt în număr de patru: pruncia, copilăria, pubertatea și adolescența.

1. **Tendința Științifică:**

J.J.Rousseau susține abordarea științifică și îndeamnă educatorul să explice copilului de ce are nevoie de studiu și ce poate realiza cu ajutorul acesteia. Fiind un adept la naturalismului, scriitorul este de părere că elevului trebuie să i se ofere posibilitatea de a observa diferite fațete ale naturii, prin experimente proprii. Cunoștințele dobândite prin abordarea științifică devin o parte integrantă a vieții unui copil și îl pregătesc pentru viitor.

În plus, filosoful a recomandat utilizarea metodei euristice. Prin aceasta, elevul este pus în postura unui cercetător. Rousseau a spus: „*Puneți problemele înaintea lui și lăsați-l să le rezolve singur. Să nu știe nimic pentru că i-a fost spus, ci pentru că a învățat singur. Să nu fie învățat știință, ci să o descopere*”.

1. **Tendința Sociologică:**

J.J.Rousseau este de părere că o educație bună pregătește copilul pentru problemele lumii reale. În cartea sa sunt aduse în discuție concepte de simpatie, cooperare, lucru împreună și bunăvoință față de toți. Accentul actual pus pe educația profesională și pe cea morală își găsește originile în „***Émile***”.

Rousseau a renunțat la vechiul concept de învățare care urmărea să ofere copilului cunoștințe faptice și să forțeze modul tradițional de a gândi și de a acționa. El a dat un nou sens studiului: „*Educația este o creștere organică, este o dezvoltare din interior*”, cu scopul de a dezvolta capacităţilor interioare ale copilului. Începe din pruncie și continuă până la moarte.

Una dintre cele mai importante contribuții ale sale este idea că, în actul predării, ar trebui să ne raportăm la mintea celui pe care încercăm să educăm. În cuvintele lui Rousseau: „*Copiii ar trebui să fie considerați copii înainte de a deveni adulți*”. Prin urmare, ei au o revendicare specială asupra educatorului. Noi, în calitate de profesor, trebuie să vedem lumea prin ochii celor mici, pentru a putea să le explicăm mai clar conceptele de care au nevoie, spre deosebire de învățătorii tradiționali care încercau să eleveze studentul la rangul de adult și să îl inițieze în concepte care depășeau cu mult nivelul lui de înțelegere. Și, sub nicio formă, sistemul de pedepse – recompense nu ar trebui folosit pentru a motiva școlarul.

De asemenea, Rousseau a menționat nevoia imperioasă de reformare a curriculumului, care ar trebui să includă educație fizică, studii sociale, morale, religioase, dar și materii exacte.

Deși J.J.Rousseau este lăudat pentru ideile sale revoluționare în privința egalității dreptului de a studia al copiilor, în realitate, viziunile sale cu privire la educație fetelor sunt, cel puțin, misoginiste. În capitolul IV al operei sale, autorul o introduce pe Sophie, care va deveni soția lui Émile și face următoarele observații:

„... întreaga educație a femeilor trebuie să se refere la bărbați. A le place, a le fi folositoare, a se face iubite și onorate de ei, a-i crește când sunt mici, a-i îngriji când sunt mari, a-i sfătui, a-i mângâia, a le face viața plăcută și dulce; iată datoriile femeilor din toate timpurile și iată ceea ce trebuie să învețe ele încă din copilăria lor...” (pag. 352)

Chiar dacă eul nostru uman este universal independent, Sophie nu este la fel de competentă în probleme teoretice precum Émile; iar Rousseau susține că natura relației dintre bărbați și femei provine din faptul că bărbații sunt mai puternici și mai independenți, iar femeile sunt mai puțin raționale decât partenerii lor. În alte cuvinte, bărbații își doresc neveste, dar nu au nevoie de ele pentru a supraviețui, în timp ce femeile au aceleași dorințe carnale precum soții lor, dar și depind de ei. În romanul său, autorul își expune gândurile referitoare la ceea ce consideră că educația ar trebui să ofere celor două sexe: deoarece scopul principal în viață, pentru Rousseau, este ca o femeie să fie soție și mamă, ea nu are nevoie să fie instruită în aceeași măsura precum bărbații. Deci, se pare că în viziunea filosofului, sinele uman universal nu este valabil pentru sexul frumos.

Cu siguranță, se poate remarca natura contradictorie a afirmațiilor făcute de scriitor: dacă femeile sunt mai puțin raționale și nu trebuie să studieze la același nivel ca bărbații, cum ar putea fi ele în măsură să asigure o educație adecvată fiilor lor?

**Mary Wollstonecraft**, o contemporană a lui Rousseau, în cartea sa „***O Justificare a Dreptului Femeilor***”, răspunde direct afirmațiilor filosofului susținând că educația este un drept universal, de care ar trebui să poată beneficia și reprezentantele sexului frumos. Wollstonecraft dezvăluie că singurul motiv pentru poziția precară a suratelor ei în societate este lipsa lor de educație.

În discuție poate fi adusă și **Ellen Key** care în 1900, în „***Secolul Copilului***”, scria despre importanța claselor mixte în cadrul școlii, tocmai pentru nu a produce o separare între cele două sexe și a nu perpetua inegalitatea socială. Această idee radicală se regăsește și în lucrarea lui M.Wollstonecraft.

În secolul XXI, viziunea lui Wollstonecraft nu doar că s-a adeverit, ci chiar a fost perfecționată, întrucât fetele au dreptul la o educație egală cu cea a băieților și nu doar pentru a putea deveni soții și/sau mame bune. Din păcate, modul de gândire al lui Rousseau este încă prevalent în zilele noastre, mai ales în treptele superioare de educație, unde sunt vizate domenii predominant „*masculine*”, cum ar fi ingineria, informatica sau dreptul. Societatea actuală încă se confruntă cu problema misoginiei și multe fete nu sunt încurajate să urmeze anumite cariere sau arii de cercetare, datorită unei percepții defectoase potrivit căreia nu ar putea să producă rezultate la fel de sau chiar mai bune decât colegii lor de sex opus sau nu ar putea să „*facă față presiunii*”.

Fetele din întreaga lume se confruntă cu discriminarea de sex încă de la vârsta de doar șapte ani; una din zece eleve din școala primară raportând că este nefericită fiind fată, ajungând la una din cinci la școala gimnazială. Acest lucru contrastează cu mai puțin de 1% dintre băieți din școala primară și cu mai puțin de 3% dintre băieți din ciclul gimnazial. Cifrele au fost publicate într-un raport intermediar al „*Campaniei Globale pentru Educație*” (GCE). Ideologiile și stereotipurile învechite asupra rolurilor feminine sunt încă păstrate în școli și întărite printr-o predare sexistă bazată pe un curriculum inexact și ascuns, dar și printr-o gândire demodată a dascălilor. Ca urmare, femeile sunt mai predispuse să se confrunte cu șomajul pe tot parcursul vieții, rezultat nu doar din lipsa de oferte pe piața muncii, dar și a diferenței de remunerare.

Acest trend se datorează în principal persistenței instituției sociale în încurajarea ideologiilor și stereotipurilor tradiționale, cum ar fi domesticitatea, care creează în rândul femeilor tinere o presiune inevitabilă de a exercita roluri de îngrijire în cadrul societății. Din acest punct de vedere, sistemul actual de învățământ își dezamăgește proprii elevi, iar măsuri ar trebui implementate la nivel mondial pentru a remedia situația actuală. Guvernul ar trebui să verifice în mod activ curricula, conținutul, manualele și programele de formare a profesorilor pentru a constata că stereotipurile de sex nu sunt continuate, iar părinții ar trebui să își educe copiii fără preconcepții în minte.

Dacă istoria ne-a învățat ceva este să nu subestimăm reprezentantele sexului „*slab*”, întrucât sunt suficient de capabile să aducă contribuții semnificative prin munca lor; aici putem menționa pe Marie Curie, Ada Lovelace, Rosalind Franklin, Margaret Thatcher, Jane Austen, Amelia Earhart, Mary Shelley, Vera Atkins și exemplele pot continua. Dar, atâta timp cât societatea va continua să gândească într-un mod similar cu Rousseau, progresul va fi îngreunat și umanitatea nu își va putea atinge adevăratul potențial.

Bibliografie:

1. J.J.Rousseau, *Émile sau despre educație*
2. J.J.Rousseau, *Contractul Social*
3. Mary Wollstonecraft, *O justificare a dreptului femeilor*
4. Ellen Key, *Secolul Copilului*
5. Peckover C, Rousseau JJ., *REALIZING the NATURAL SELF: ROUSSEAU and the CURRENT SYSTEM of EDUCATION God Makes All Things Good; Man Meddles with Them and They Become Evil*. <https://files.eric.ed.gov/fulltext/EJ1000297.pdf>
6. EG. Rousseau Educational Philosophy. EDUCATIONAL GURUJI. Published January 13, 2022. Accessed November 15, 2022. <https://www.educationalguruji.com/2022/01/rousseau-educational-philosophy.html>
7. ‌Gk Scientist. Influence of Rousseau on Contemporary Education | Important. GK SCIENTIST. Published July 6, 2021. Accessed November 15, 2022. <https://gkscientist.com/influence-of-rousseau-on-contemporary-education/>
8. G.R.Sharma, *Western Philosophy of Education*. Google Books. Published 2022. Accessed November 15, 2022. <https://books.google.ro/books?id=hDeo5kgJzPwC&printsec=frontcover&hl=ro&source=gbs_ge_summary_r&cad=0#v=onepage&q&f=false>
9. ‌Okimedim J. *ROUSSEAU’S CURRICULUM PERSPECTIVE and the PRE-PRIMARY/PRIMARY EDUCATION in NIGERIA*. <https://www.globalacademicgroup.com/journals/knowledge%20review/ROUSSEAU%E2%80%99S%20CURRICULUM.pdf>
10. Jamwal BS. ROUSSEAU AND HIS EDUCATIONAL PHILOSOPHY. *Scholarly Research Journal for Humanity Science & English Language*. 2017;4(24). doi:10.21922/srjhsel.v4i24.10327
11. Godelek K. Rousseau as a Philosopher of Enlightenment and the Equality of Sophie and Émile Regarding Education. *The European Journal of Social & Behavioural Sciences*. 2012;3(3):417-428. doi:10.15405/futureacademy/ejsbs(2301-2218).2012.3.6
12. ‌Owusu-Gyamfi C. Who Won the Debate in Women Education? Rousseau or Wollstonecraft? *Who Won the Debate in Women Education? Rousseau or Wollstonecraft?* 2016;7(6). <https://files.eric.ed.gov/fulltext/EJ1092496.pdf>
13. Take on Women and Education. ThoughtCo. Published 2015. Accessed November 15, 2022. <https://www.thoughtco.com/rousseau-on-women-and-education-3528799>
14. Lynda Lange, *Feminist Interpretations of Jean-Jacques Rousseau*. Google Books. Published 2022. Accessed November 15, 2022. <https://books.google.ro/books?hl=ro&lr=&id=HhrtX_bPJygC&oi=fnd&pg=PA24&dq=rousseau+education+and+feminism&ots=mQxt3G69Qs&sig=WcMJ1826YCwW4gEqfBApXVLiyMY&redir_esc=y#v=onepage&q=rousseau%20education%20and%20feminism&f=false>
15. STAMP. Sexism and Discrimination in the Education System - Age of Awareness - Medium. Medium. Published April 8, 2021. Accessed November 15, 2022. <https://medium.com/age-of-awareness/sexism-and-discrimination-in-the-education-system-bce7b45a5d59>

‌