**~ Fișă de Observare a Lecției ~**

1. **Titlul Lecției:** Recapitularea Noțiunilor de Sisteme de Operare
2. **Scopul și Tipul Lecției:** Lecție de recapitulare și sistematizare de cunoștințe (fixare și consolidare)
3. **Etapele Lecției:**
   1. Momentul Organizatoric (2-3 min): salută elevii și face prezența (notează absenții);
   2. Enunțarea temei și a obiectivelor operaționale (2-3 min);
   3. Recapitularea și sistematizarea cunoștințelor (~40 min);
   4. Concluzii (2-3 min): întreabă elevii dacă au întrebări din ce au lucrat, prezintă tema pentru acasă și îi roagă să părăsească laboratorul după ce și-au aranjat stațiile de lucru.
4. **Varietatea Activităților:**

Lecția se desfășoară în cadrul laboratorului. Este o lecție practică. Profesorul prezintă verbal sarcinile de lucru, iar elevii le rezolvă pe calculatorul propriu. Cerințele sunt variate și tratează diferite noțiuni și scenarii din viața reală, cu care se pot întâlni. Elevii sunt selectați să explice cum au rezolvat exercițiile propuse sau să justifice de ce un anumit răspuns este greșit. De asemenea, profesorul roagă elevii să explice anumite concepte teoretice folosite în cadrul cerințelor (ce înseamnă, care este utilitatea, când este utilizat, etc...). În plus, copiii care au terminat înainte și au fost verificați de cadrul didactic (confirmând că au rezolvat corect) devin „profesori” și sunt responsabili să ajute o parte din colegii lor de clasă, ca să termine mai rapid execițiul și ora să poată avansa.

1. **Participarea Elevilor:**

Elevii lucrează individual, fiecare la propiul calculator, sub supravegherea profesorului. Toți elevii rezolvă cerințele indicate de cadrul didactic și sunt implicați în activitate: fie răspund la întrebările profesorului, fie devin ei „dascăli” și își ajută colegii. Copiii care nu se descurcă cer ajutor sau pun întrebări dacă au neclarități / nelămuriri. Suplimentar, anumite cerințe permit un grad mai mare de „creativitate”, astfel încât elevii pot să facă propriile alegeri și să decidă singuri care este soluția cea mai bună / optimă (spre exemplu, pentru redenumirea unui fișier pot face click dreapta și să apese pe „Redenumire” sau pot să apese direct tasta F2).

1. **Modalitățile de Stimulare a Elevilor:**

Încă de la începutul orei, doamna profesoară le reamintește elevilor de ce este important să cunoască noțiunile care țin de sisteme de operare: obiectivul imediat – să obțină acreditarea ECDL și să își echivaleze proba de Competențe Digitale de la examenul de Bacalaureat; obiectivul de viitor – vor ști să utilizeze calculatorul și pot ajunge asistenți de laborator, pe baza acestor cunoștințe (motivație intrinsecă). Elevii sunt implicați direct prin folosirea scenariului de a deveni „profesori”. Sunt încurajați în mod constant de profesor, care oferă feedback pozitiv după fiecare cerință rezolvată. Ora este atractivă deoarece este practică (cu situații similare cu viața reală); pot pune în aplicare chestiunile teoretice discutate. Cadrul didactic îi responsabilizează pe elevi, permițându-le să își facă propriile alegeri. Este folosită tehnica feedback-ului pozitiv – motivație extrinsecă. Profesorul uzează strategii de socializare, transformând clasa într-o comunitate de învățare, în care membrii se angajează în activități de cooperare (dialog, conversația, elevilor le este permis să pună întrebări, să propună idei originale, etc...).

1. **Feedback-ul dat Elevilor:**

După fiecare activitate, profesorul laudă clasa. Dacă un elev propune o soluție mai „specială” sau răspunde corect la întrebări, primește, de asemenea, un feedback pozitiv. Copiii care greșesc nu sunt certați, ci încurajați: li se pun întrebări suplimentare, li se oferă timp ca să se mai gândească, etc... De asemenea, cadrul didactic laudă alegerile personalizare ale elevilor (ex: un wallpaper selectat) sau folosește metoda sandwich (dacă unele decizii ale copiilor nu sunt ideale). La finalul orei, profesorul reiterează faptul că s-au descurcat foarte bine și îi ambiționează să păstreze acest ritm și pe viitor.

1. **Pronunția și Limbajul Corporal al Profesorului:**

Profesorul vorbește clar, concis, tare și nu rapid. Repetă cerințele de 2-3 ori și accentuează părțile cheie pentru a se asigura că toți copiii au înțeles ce au de făcut. Face contact vizual cu elevii. Se plimbă printre aceștia și le verifică progresul. Cadrul didactic este calm, stăpân pe sine și abordabil (în sensul în care copiilor nu le este frică să pună întrebări sau să ceară ajutor unde nu se pricep) – întreabă mereu dacă există neclarități. De asemenea, folosește un limbaj tehnic și corect din punct de vedere gramatical și sintactic și îi încurajează pe elevi să vorbească la fel.

1. **Lucrul la Tablă:** Nu s-a lucrat la tablă.
2. **Folosirea Auxiliarelor în Oră:** Au fost folosite doar calculatoarele pe care elevii rezolvau cerințele.